เฟียร์เลส (อัลบั้มเทย์เลอร์ สวิฟต์)

***เฟียร์เลส*** () เป็นสตูดิโออัลบั้มที่ 2 ของนักร้องและนักแต่งเพลงชาวอเมริกัน เทย์เลอร์ สวิฟต์ ออกจำหน่ายในทวีปอเมริกาเหนือเมื่อวันที่ 11 พฤศจิกายน ค.ศ. 2008 และออกจำหน่ายในประเทศอื่น ๆ เมื่อวันที่ 9 มีนาคม ค.ศ. 2009 ภายใต้ค่ายบิกมะชีนเรเคิดส์ สวิฟต์ประพันธ์เพลงส่วนใหญ่ของอัลบั้มนี้ในระหว่างการออกทัวร์ในช่วงปี 2007–2008 และร่วมผลิตกับนาธาน แชปแมน

อัลบั้ม *เฟียร์เลส* ได้รับแรงบันดาลใจจากช่วงวัยรุ่นของสวิฟต์ โดยถ่ายทอดเรื่องราวเกี่ยวกับความรักและความผิดหวังผ่านมุมมองส่วนตัวของเธอ พร้อมภาพเปรียบเทียบในบทประพันธ์เพลงที่ได้รับอิทธิพลจากเทพนิยาย อัลบั้มนี้มีผู้ร่วมประพันธ์เพลง ได้แก่ ลิซ โรส, ฮิลารี ลินด์ซีย์, โคลบี เคย์เล็ต และจอห์น ริช ในเชิงดนตรี *เฟียร์เลส* เป็นอัลบั้มแนวคันทรีป็อป ที่มีการเรียบเรียงเสียงประสานแบบอะคูสติก โดยใช้เครื่องสายหลากหลายชนิด เช่น แบนโจ ไวโอลิน แมนโดลิน และกีตาร์ไฟฟ้า เพลงส่วนใหญ่มีโครงสร้างแบบมาตรฐาน ได้แก่ ท่อนเวิร์ส–คอรัส–บริดจ์ พร้อมบริดจ์และคอรัสที่มีพลังโดดเด่น องค์ประกอบของป็อป โฟล์ก และร็อกในอัลบั้มนี้ ทำให้มีนักวิจารณ์บางรายโต้แย้งว่า *เฟียร์เลส* ไม่ควรถูกจัดอยู่ในหมวดหมู่ของเพลงคันทรีอย่างแท้จริง

เพื่อประชาสัมพันธ์อัลบั้ม สวิฟต์ได้ออกทัวร์คอนเสิร์ตชื่อเฟียร์เลสทัวร์ ตั้งแต่เดือนเมษายน ค.ศ. 2009 จนถึงเดือนกรกฎาคม ค.ศ. 2010 โดยมีเพลงจากอัลบั้มนี้จำนวนห้าเพลงที่ถูกปล่อยออกมาเป็นซิงเกิล ซึ่งเพลง "เลิฟสตอรี" และ "ยูบีลองวิทมี" ประสบความสำเร็จอย่างสูง ทั้งในคลื่นเพลงคันทรีและป็อป ในสหรัฐ *เฟียร์เลส* ครองอันดับหนึ่งบนชาร์ต''บิลบอร์ด'' 200 นานถึง 11 สัปดาห์ และได้รับการรับรองระดับ 11 แผ่นเสียงแพลทินัมจากสมาคมผู้ประกอบกิจการเพลงของสหรัฐอเมริกา (RIAA) นอกจากนี้ อัลบั้มยังได้รับการรับรองระดับมัลติแพลทินัมในประเทศออสเตรเลีย แคนาดา นิวซีแลนด์ และสหราชอาณาจักร รวมยอดจำหน่ายทั่วโลกกว่า 12 ล้านชุด

นักวิจารณ์ดนตรีต่างชื่นชมอัลบั้มนี้ในด้านความไพเราะที่เหมาะกับการออกอากาศทางวิทยุ และการถ่ายทอดอารมณ์ที่เข้าถึงได้ทั้งวัยรุ่นและผู้ฟังวงกว้าง แม้ว่าบางรายจะเห็นว่าการผลิตอัลบั้มค่อนข้างเป็นสูตรสำเร็จ อัลบั้ม *เฟียร์เลส* ถือเป็นอัลบั้มเพลงคันทรีที่ได้รับรางวัลมากที่สุดในประวัติศาสตร์ โดยได้รับรางวัลสาขาอัลบั้มแห่งปี จากทั้งงานประกาศรางวัลสมาคมดนตรีคันทรี (Country Music Association Awards) และงานประกาศรางวัลสถาบันดนตรีคันทรี (Academy of Country Music Awards) ประจำปี 2009 รวมถึงได้รับรางวัลสาขาอัลบั้มแห่งปี และสาขาอัลบั้มเพลงคันทรียอดเยี่ยม จากงานประกาศรางวัลแกรมมีในปี 2010 อัลบั้มนี้ยังได้รับการจัดอันดับให้อยู่ในรายชื่อ "100 อัลบั้มเพลงคันทรีที่ยอดเยี่ยมที่สุดตลอดกาล" ของนิตยสาร*[[โรลลิงสโตน]]* ในปี 2022 ภายหลังจากข้อพิพาทในปี 2019 เกี่ยวกับสิทธิความเป็นเจ้าของผลงานเพลงเดิมของสวิฟต์ เธอได้ออกอัลบั้มบันทึกเสียงใหม่ชื่อ *[[เฟียร์เลส (เทย์เลอร์เวอร์ชัน)]]* ในปี 2021 และต่อมาในปี 2025 สวิฟต์ได้ครอบครองสิทธิ์ต้นฉบับของอัลบั้ม *เฟียร์เลส* กลับคืนมาอีกครั้ง

## ภูมิหลัง
เทย์เลอร์ สวิฟต์ ทำสัญญาด้านลิขสิทธิ์เพลงกับบริษัทโซนีมิวสิกพับบลิชชิง ใน ค.ศ. 2004 เพื่อเป็นนักแต่งเพลง เมื่ออายุได้เพียง 14 ปี เธอจึงกลายเป็นผู้ลงนามในสัญญากับโซนีมิวสิกที่มีอายุน้อยที่สุดในประวัติศาสตร์ของบริษัท หลังจากนั้นใน ค.ศ. 2005 เธอได้ทำสัญญาบันทึกเสียงกับค่ายเพลงบิกมะชีนเรเคิดส์ ซึ่งตั้งอยู่ในเมืองแนชวิลล์ เพื่อก้าวสู่การเป็นนักร้องเพลงคันทรี สวิฟต์ได้ร่วมแต่งเพลงกับนักแต่งเพลงในย่านมิวสิกโรว์ และบันทึกเสียงอัลบั้มแรกของเธอ *[[เทย์เลอร์ สวิฟต์ (อัลบั้ม)|เทย์เลอร์ สวิฟต์]]* กับโปรดิวเซอร์ เนธาน แชปแมน เป็นระยะเวลาสี่เดือนในช่วงปลายปี 2005 อัลบั้ม*เทย์เลอร์ สวิฟต์* วางจำหน่ายเมื่อวันที่ 24 ตุลาคม ค.ศ. 2006 และกลายเป็นอัลบั้มที่ติดชาร์ตยาวนานที่สุดบนชาร์ต''บิลบอร์ด'' 200 ในช่วงทศวรรษ 2000 อีกทั้งยังทำให้สวิฟต์ได้รับการยกย่องให้เป็นหนึ่งในศิลปินดาวรุ่งของวงการเพลงคันทรี เพลงซิงเกิลที่สามของอัลบั้ม "อาวเวอร์ซอง" ทำให้สวิฟต์กลายเป็นบุคคลที่อายุน้อยที่สุดที่ประพันธ์เพลงและขับร้องโดยลำพังจนขึ้นอันดับหนึ่งบนชาร์ตเพลงคันทรีฮอตคันทรีซองส์ ความสำเร็จนี้ถือว่าหาได้ยากสำหรับศิลปินหญิงวัยรุ่น เนื่องจากวงการเพลงคันทรีในขณะนั้นถูกครอบงำโดยนักดนตรีชายวัยกลางคนเป็นส่วนใหญ่

เพื่อประชาสัมพันธ์อัลบั้ม*เทย์เลอร์ สวิฟต์* สวิฟต์ได้ออกทัวร์ในฐานะศิลปินเปิดการแสดงให้กับศิลปินเพลงคันทรีรายอื่น ได้แก่ ราสคัลแฟลตส์ และจอร์จ สเตรต ระหว่าง ค.ศ. 2007–2008 ระหว่างการทัวร์นั้น เธอยังคงประพันธ์เพลงสำหรับอัลบั้มชุดถัดไปด้วยตัวเองเป็นส่วนใหญ่ โดยแต่งตามสถานที่ต่าง ๆ ระหว่างเดินทาง "ที่สถานที่จัดคอนเสิร์ต ... สถานที่เงียบ ๆ ในห้องใดห้องหนึ่งของสถานที่นั้น เช่น ห้องล็อกเกอร์" นอกจากบทเพลงที่เธอประพันธ์เองแล้ว เธอยังมีช่วงเวลาร่วมประพันธ์เพลงกับลิซ โรส ซึ่งเป็นผู้ที่เธอเคยร่วมงานด้วยอย่างมากในอัลบั้มแรก อีกทั้งยังได้ร่วมประพันธ์เพลงกับนักดนตรี จอห์น ริช และนักร้องและนักแต่งเพลง โคลบี คาเลต์ อีกด้วย

## การตอบรับเชิงวิจารณ์

อัลบั้ม *เฟียร์เลส* ได้รับคำวิจารณ์ในเชิงบวกโดยทั่วไปจากนักวิจารณ์ดนตรีในสื่อสิ่งพิมพ์ต่าง ๆ บนเว็บไซต์เมทาคริติกซึ่งให้คะแนนแบบเฉลี่ยจาก 100 คะแนนโดยอ้างอิงจากบทวิจารณ์ในสื่อกระแสหลัก อัลบั้มนี้ได้รับคะแนนเฉลี่ย 73 คะแนน จากจำนวนบทวิจารณ์ทั้งหมด 14 รายการ

นักวิจารณ์หลายคนชื่นชมความสามารถด้านการประพันธ์เพลงของสวิฟต์ บทวิจารณ์จาก*เดอะบอสตันโกลบ* *เบลนเดอร์* *[[เอนเตอร์เทนเมนต์วีกลี]]* *เดอวิลเลจวอยซ์* และ*[[ยูเอสเอทูเดย์]]* ต่างกล่าวว่า *เฟียร์เลส* เป็นผลงานที่เต็มไปด้วยความจริงใจและความเปราะบาง แตกต่างจากอัลบั้มของนักร้องวัยรุ่นคนอื่น ๆ เนื่องจากสวิฟต์เป็นผู้ประพันธ์เพลงด้วยตนเองทั้งหมด ส่วนบทวิจารณ์จากออลมิวสิก *[[บิลบอร์ด]]* และ*[[ดิออบเซิร์ฟเวอร์]]* เห็นพ้องว่าบทประพันธ์เพลงของอัลบั้มมีความ "เป็นผู้ใหญ่เกินวัย" ด้านโรเบิร์ต คริสต์เกา จาก*เอ็มเอสเอ็นมิวสิก* มองว่าอุดมคติแห่งความรักในอัลบั้มนี้ออกจะน่ารำคาญ แต่ก็ยกย่องทักษะการประพันธ์เพลงของสวิฟต์ว่าโดดเด่นอย่างยิ่งสำหรับศิลปินวัยรุ่น ขณะที่โจนาธาน คีฟ จากนิตยสาร*สแลนต์แมกกาซีน* เห็นด้วยว่าเพลงประพันธ์ได้ดี แต่ยังขาดความประณีตในบางส่วน

นักวิจารณ์บางรายชื่นชมในความสามารถของอัลบั้มที่เชื่อมโยงระหว่างแนวดนตรีคันทรีและป็อป บทวิจารณ์ของสตีเฟน โทมัส เออร์เลไวน์ จากออลมิวสิก และเจมส์ รีด จากเดอะบอสตันโกลบ ระบุว่าอัลบั้มนี้อยู่กึ่งกลางระหว่างสองแนวเพลง โดยเออร์เลไวน์ถึงกับยกให้ *เฟียร์เลส* เป็น "หนึ่งในอัลบั้มป็อปกระแสหลักที่ดีที่สุดของปี 2008" ในนิตยสาร*[[โรลลิงสโตน]]* โจดี โรเซน กล่าวยกย่องสวิฟต์ว่าเป็น "อัจฉริยะด้านการประพันธ์เพลง ผู้มีพรสวรรค์โดยสัญชาตญาณในการสร้างสรรค์โครงสร้างเพลงแบบเวิร์ส–คอรัส–บริดจ์" ด้านคริสต์เกา แสดงความคิดเห็นว่า เพลงในอัลบั้มนี้มีประสิทธิภาพส่วนหนึ่งเพราะ "ความละเมียดละไมทางดนตรีแบบแนชวิลล์บิกป็อป (Nashville bigpop) ที่หลีกเลี่ยงการโชว์พลังแบบร็อกิซึม (rockism)"

ขณะเดียวกัน นักวิจารณ์บางส่วนกลับมีความเห็นที่แตกต่างเกี่ยวกับการผลิต เช่น คริส ริชาร์ดส์ จาก*[[เดอะวอชิงตันโพสต์]]* ชื่นชมท่วงทำนองที่เหมาะกับการออกอากาศทางวิทยุ แต่ก็เห็นว่าอัลบั้มมีลักษณะ "ซ้ำซาก" โดยรวมแม้เขาจะยกย่องเสียงขับร้องของสวิฟต์ว่า "มีจังหวะน่ารักสดใส" และสามารถใส่โน้ตที่สดใหม่ให้กับเกือบทุกพยางค์ได้ แต่คีฟกลับมองว่าเสียงของเธอฟังดูอ่อนและเกร็ง ทำให้เพลงบางส่วนมีปัญหาเรื่องการควบคุมลมหายใจและเสียงขึ้นจมูก อเล็กซิส เพตริดิส เห็นว่าคำชื่นชมจากสื่ออเมริกันนั้นเกินคาด เพราะแม้เขาจะเห็นด้วยว่าสวิฟต์มีพรสวรรค์ด้านการประพันธ์เพลง แต่ก็รู้สึกว่าแนวดนตรีของอัลบั้ม "จืดชืดและขาดความสร้างสรรค์" จนบางครั้งผู้ฟังอาจ "ตั้งคำถามว่าโลกนี้ยังต้องการเพลงแบบนี้อีกหรือไม่" นิตยสาร*คิว* จากสหราชอาณาจักรเขียนสรุปไว้ว่า "เพื่อนรุ่นเดียวกันของเธออาจรู้สึกว่าเธอเข้าใจพวกเขาได้ดี แต่ผู้ใหญ่คงอยากให้เธอเงียบไว้เสียมากกว่า"

## รางวัล
อัลบั้ม *เฟียร์เลส* ปรากฏอยู่ในรายชื่ออัลบั้มยอดเยี่ยมประจำปี 2008 ของสื่อหลายสำนัก ได้แก่ *[[แอสโซซิเอเต็ดเพรส]]* (อันดับที่ 7), *เบลนเดอร์* (อันดับที่ 32), *[[โรลลิงสโตน]]* (อันดับที่ 39) และพาซซ์แอนด์จอปของ*เดอะวิลเลจวอยซ์* (อันดับที่ 58) รวมทั้งติดอันดับในรายชื่อประจำปี 2009 ของ*[[เดอะการ์เดียน]]* (อันดับที่ 40) จอน คารามานิกา จาก*[[เดอะนิวยอร์กไทมส์]]* จัดให้อัลบั้มนี้อยู่ในอันดับที่ 4 ของรายชื่ออัลบั้มที่ดีที่สุดแห่งปี 2008 พร้อมยกย่องว่าสวิฟต์เป็น "หนึ่งในนักประพันธ์เพลงป็อปที่ยอดเยี่ยมที่สุด นักปฏิบัติที่ชัดเจนที่สุดในแวดวงคันทรี และมีความเข้าใจในชีวิตภายในของตนเองมากกว่าผู้ใหญ่ส่วนใหญ่เสียอีก"

อัลบั้ม *เฟียร์เลส* ถือเป็นอัลบั้มแนวคันทรีที่ได้รับรางวัลมากที่สุดในประวัติศาสตร์ โดยคว้ารางวัลสาขาอัลบั้มแห่งปีจากทั้งสองสถาบันใหญ่ในปี 2009 ได้แก่ รางวัลสมาคมดนตรีคันทรี (CMA) และสถาบันดนตรีคันทรี (ACM) นอกจากนี้ยังได้เป็นอัลบั้มที่มียอดจำหน่ายสูงสุดจากสมาคมดนตรีคันทรีแห่งแคนาดา (CCMA) ติดต่อกันในปี 2009 และ 2010 ในงานอเมริกันมิวสิกอะวอดส์ 2009 *เฟียร์เลส* ได้รับรางวัลอัลบั้มคันทรียอดนิยม และได้รับการเสนอชื่อเข้าชิงรางวัลอัลบั้มป็อป/ร็อกยอดนิยมด้วย อัลบั้มนี้ยังได้รับรางวัลและการเสนอชื่อมากมาย อาทิ ทีนชอยซ์อะวอดส์ สาขาชอยซ์อัลบั้มหญิง รางวัลไซรัสเอ็กซ์เอ็มอินดีอะวอดส์ สาขาอัลบั้มนานาชาติแห่งปี การเสนอชื่อเข้าชิงรางวัลจูโน สาขาอัลบั้มนานาชาติแห่งปี

ในงานประกาศรางวัลแกรมมี ครั้งที่ 52 เมื่อเดือนกุมภาพันธ์ ค.ศ. 2010 *เฟียร์เลส* คว้ารางวัลสาขาอัลบั้มแห่งปี และสาขาอัลบั้มเพลงคันทรียอดเยี่ยม โดยรางวัลอัลบั้มแห่งปีนี้ทำให้สวิฟต์ในวัยเพียง 20 ปี กลายเป็นศิลปินที่อายุน้อยที่สุดในประวัติศาสตร์ที่ได้รับรางวัลดังกล่าว — สถิตินี้คงอยู่จนกระทั่งบิลลี ไอลิช วัย 18 ปี คว้ารางวัลเดียวกันจากงานประกาศรางวัลแกรมมี ครั้งที่ 62 ในปี 2020 สวิฟต์ยังเป็นศิลปินแนวคันทรีคนที่สองที่สามารถคว้ารางวัลระดับสูงสุดทั้งสามเวที ได้แก่ ACM, CMA, และรางวัลแกรมมี สำหรับอัลบั้มคันทรีอัลบั้มเดียวกัน ต่อจากวงดิกซีชิกส์ จากผลงานอัลบั้ม*ฟาย* (1999) และเธอยังเป็นศิลปินคนแรกที่ได้รับรางวัลแกรมมี สาขาอัลบั้มแห่งปี จากอัลบั้มเดียวกันนั้นด้วย นอกจากนี้ เพลง "ไวต์ฮอร์ส" จากอัลบั้ม *เฟียร์เลส* ยังได้รับรางวัลแกรมมีอีก 2 สาขาในปีเดียวกัน ได้แก่ สาขาขับร้องเพลงคันทรีหญิงยอดเยี่ยม และเพลงคันทรียอดเยี่ยม

## รายชื่อเพลง
เครดิตดัดแปลงมาจากบันทึกย่อของอัลบั้ม

**หมายเหตุ:**
* "Untouchable" เป็นเวอร์ชันปรับปรุงใหม่ของ "Untouchable" (2007) ของลูนา ฮาโล ประพันธ์โดย แครี บาร์โลว์, นาธาน บาร์โลว์ และทอมมี ลี เจมส์
* โบนัสแทร็กทั้งสามเป็นเวอร์ชันสากล ("Our Song", "Teardrops on My Guitar", และ "Should've Said No") ผลิตโดยแชปแมนเท่านั้น

## ชาร์ต

### ชาร์ตประจำสัปดาห์

### ชาร์ตสิ้นปี

### ชาร์ตสิ้นทศวรรษ

### ชาร์ตตลอดกาล

## การรับรอง

## หมายเหตุ

## อ้างอิง

### บรรณานุกรม

* 
* 

## แหล่งข้อมูลอื่น
* 

หมวดหมู่:อัลบั้มเพลงของเทย์เลอร์ สวิฟต์
หมวดหมู่:อัลบั้มเพลงในปี พ.ศ. 2551
หมวดหมู่:อัลบั้มเพลงภาษาอังกฤษ
หมวดหมู่:อัลบั้มเพลงที่ผลิตโดยเทย์เลอร์ สวิฟต์
หมวดหมู่:รางวัลแกรมมี สาขาอัลบั้มแห่งปี
หมวดหมู่:อัลบั้มเพลงของค่ายบิกมะชีนเร็กเคิดส์